คลังได้4จีปิดหีบรายได้ปี'59
รัฐบาลได้เงินประมูล 4จี ปิดหีบงบปี 2559 ช่วยอุดรายได้สิ้นปีเกินเป้า 6.35 หมื่นล้าน
20 ต.ค. 2559

รัฐบาลได้เงินประมูล 4จี ปิดหีบงบปี 2559 ช่วยอุดรายได้สิ้นปีเกินเป้า 6.35 หมื่นล้าน 
นายกฤษฎา จีนะวิจารณะ ผู้อำนวยการ สำนักงานเศรษฐกิจการคลัง (สศค.) การจัดเก็บรายได้รัฐบาลสุทธิปีงบประมาณ 2559 จัดเก็บได้ 2.39 ล้านล้านบาท สูงกว่าเป้าหมาย 6.35 หมื่นล้านบาท หรือ 2.7% และยังสูงกว่าช่วงเดียวกันปีที่แล้ว 1.8 แสนล้านบาท หรือ 8.1%
ทั้งนี้ สาเหตุหลักมาจากการนำส่งรายได้จากการประมูลใบอนุญาตให้ใช้คลื่นความถี่ย่าน 900 และ 1800 MHz (4จี) จำนวน 5.62 หมื่นล้านบาท นอกจากนี้การนำส่งรายได้ของรัฐวิสาหกิจสูงกว่าประมาณการ 1.37 หมื่นล้านบาท หรือ 11.4%
อย่างไรก็ตาม หากดูเฉพาะกรมภาษี พบว่าจัดเก็บรายได้ต่ำกว่าเป้า 1.24 แสนล้านบาท หรือ 5% โดยกรมสรรพากรเก็บต่ำกว่าเป้า 1.37 แสนล้านบาท หรือ 7.2% กรมศุลกากรต่ำกว่าเป้า 8,950 ล้านบาท หรือ 7.4% ส่วนกรมสรรพสามิตเกินเป้า 2.13 หมื่นล้านบาท หรือ 4.3% โดยการจัดเก็บภาษีน้ำมันสูงกว่าประมาณการ 1.16 หมื่นล้านบาท ภาษีสรรพสามิตรถยนต์สูงกว่าเป้า 7,264 ล้านบาท และภาษีเงินได้บุคคลธรรมดา สูงกว่าเป้า 5,831 ล้านบาท
ขณะที่เดือน ก.ย.ที่ผ่านมา รัฐบาลจัดเก็บรายได้สุทธิ 2.13 แสนล้านบาท สูงกว่าเป้า 955 ล้านบาท หรือ 0.5% แต่ต่ำกว่าเดือนเดียวกันปีก่อน 0.7% โดยการจัดเก็บรายได้ของส่วนราชการอื่นสูงกว่าประมาณการ 4,440 ล้านบาท หรือ 75.7% เพราะมีการรับรู้เงินส่วนเกินจากการจำหน่ายพันธบัตรและการนำส่งค่าขายทรัพย์สินและบริการอื่นๆ ที่สูงกว่าประมาณการ
สำหรับภาษีมูลค่าเพิ่ม (แวต) ในเดือน ก.ย. เก็บได้ต่ำกว่าเป้า 6,700 ล้านบาท หรือ 10% โดยมีสาเหตุสำคัญจากภาษีมูลค่าเพิ่มจากการนำเข้าจัดเก็บได้ต่ำกว่าประมาณการ 5,731 ล้านบาท หรือ 20.1% เนื่องจากได้รับผลกระทบจากราคาน้ำมันดิบที่ลดลง สำหรับภาษีมูลค่าเพิ่มจากการบริโภคในประเทศต่ำกว่าประมาณการ 1,060 ล้านบาท หรือ 2.7%
ด้านรัฐวิสาหกิจนำส่งรายได้สูงกว่าเป้า 3,533 ล้านบาท หรือ 39.9%จากการนำส่งรายได้ของ บริษัท ปตท. และเหมืองแร่บินตูลู ประเทศมาเลเซียที่สูงกว่าเป้า